Adza Haiqal

Adza Danial Haiqal bin Martias (lahir 16 September 1998) ialah seorang penulis skrip, pencipta kandungan dan juruvideo. Beliau dikenali sebagai anak kepada pasangan pengarah filem dan penulis skrip, Martias Mohd Ali dan Adza Irdawati Adenan.

Beliau juga dikenali kerana mengekalkan tradisi menghantar kad raya kepada Raja-Raja Melayu dan orang kenamaan sejak 2017, yang pernah mendapat liputan media arus perdana.

 Kehidupan awal 
Haiqal dilahirkan pada 16 September 1998, jam 1.30 tengahari di Kulim, Kedah, semasa azan Zohor sedang berkumandang. Beliau sempat tinggal di Kulim ketika bayi sehingga ibunya tamat tempoh berpantang sebelum berpindah ke Ampang.

Haiqal merupakan anak sulung daripada empat beradik:

 Adza Danina Kirana binti Martias (lahir 2001)
 Adza Kasih Safea binti Martias (lahir 2004)
 Adza Isabella binti Martias (lahir 2007)

Keluarganya berpindah ke Bandar Country Homes, Rawang pada 2002 sebelum menetap di Lembah Keramat, Kuala Lumpur pada 2007 sehinggalah kematian ayahnya pada 2014. Akibat kehilangan ketua keluarga dan punca pencari rezeki, ibunya yang merupakan seorang penulis skrip bebas (freelance) tanpa pekerjaan tetap serta masih dalam tempoh iddah terpaksa membawa Haiqal dan adik-adiknya berpindah ke rumah neneknya di Wangsa Maju. Mereka berlima berkongsi satu bilik di rumah neneknya itu sehingga kewangan ibunya semakin stabil. Pada Februari 2015, keluarga tersebut berpindah ke Setapak, Kuala Lumpur, dan menetap di sana sehingga kini.

 Kerjaya 
Haiqal mula berkecimpung dalam bidang penulisan atas sokongan kedua ibu bapanya. Selain menulis skrip, ibunya juga mula menjadi penulis blog dan pernah menjadi salah satu blogger tersohor antara kalanagn penulis blog tanahair sejak 2011 dengan nama blog "Bicara Mak Dara". Haiqal juga mengikut jejak langkahnya dalam memulakan laman blognya pada tahun yang sama ketika berusia 13 tahun dengan laman blognya bernama "Maggiboy" (aktif sehingga 2015), diilhamkan daripada makanan kegemarannya pada masa itu.

Beliau mula menulis skrip sejurus kematian ayahnya pada 29 Mei 2014 dengan menulis episod terakhir (episod 13) "Kapsul The Series", sebuah siri kesinambungan dari filem Kapsul, skrip dan arahan pertama dan terakhir Martias.

Selepas menduduki SPM, Haiqal pernah bekerja sebagai promoter di Parkson sehingga beliau melanjutkan pelajaran dalam jurusan filem di Universiti Teknologi MARA (UiTM) Puncak Perdana. Semasa pandemik COVID-19, beliau menjadi penghantar barang (dispatcher) bersama Pos Malaysia serta pemandu penghantar barangan sambilan Lalamove.

Sejak Januari 2025, beliau berkhidmat sebagai personel MySTEP (juruvideo) di Jabatan Kehakiman Syariah Malaysia.

 Minat dan hobi 
Adza Danial meminati sukan badminton sebagai salah satu aktiviti riadah.

Beliau juga mempunyai hobi menghantar kad raya kepada Raja-Raja Melayu, kerabat diraja dan orang kenamaan. Amalan ini bermula sejak 2017 dan menjadi tradisi tahunan yang diwarisi daripada ayahnya.

Kad raya pertama yang diterimanya ialah daripada Almarhum Sultan Haji Ahmad Shah pada 2017, diikuti beberapa raja lain termasuk Sultan Abdul Halim Mu'adzam Shah, Sultan Hassanal Bolkiah, Al-Sultan Abdullah Ri'ayatuddin Al-Mustafa Billah Shah, Sultan Ibrahim Ismail, Sultan Muhammad V, Sultan Sallehuddin, Tuanku Syed Sirajuddin, dan kerabat diraja yang lain.

Pada tahun 2023, beliau menghantar 38 kad raya kepada Raja-Raja Melayu, menteri kabinet dan ahli parlimen. Usaha ini dilihat sebagai cara beliau mengangkat semula tradisi pengiriman kad raya yang dianggap semakin ditelan zaman.

Selain itu, beliau juga pernah mengirim surat rasmi dan menerima poskad balasan daripada Istana Kensington, London, pada 2017 susulan pengumuman kehamilan anak ketiga Putera William dan ulang tahun kelahiran Putera Harry.

 Kesihatan 

 2013: Denggi & Leptospirosis 
Haiqal menghidap demam panas pada 20 Mei 2013 ketika berusia 15 tahun. Pada awalnya beliau mengalami demam panas pada 20 Mei 2013, dan mula disahkan demam denggi keesokkan harinya. Beliau berulang alik ke Hospital Ampang selama beberapa hari berturut-turut sehingga beliau merasakan sudah semakin sembuh.

Namun pada 24 Mei pula platlet darah semakin menurun mendadak dan akhirnya disahkan menghidap jangkitan virus kencing tikus (leptosirosis). Beliau diwadkan pada petang itu. Hal ini merisaukan lagi kedua ibu bapanya yang baru kehilangan sahabat handainya, pelakon dan pelawak Din Beramboi yang meninggal dunia akibat penyakit yang sama pada April 2010.

Haiqal dibenarkan pulang pada 27 Mei dan disusuli dengan temu janji berjadual di Hospital Ampang sehingga beransur pulih sepenuhnya beberapa minggu kemudian. Kisahnya dilaporkan akhbar The Star pada 1 Jun 2013.

 2023: Bell’s Palsy 
Pada 10 Mei 2023, beliau disahkan menghidap Bell’s Palsy selepas mengalami kelemahan otot pada bahagian kanan muka. Haiqal mendapatkan rawatan di PPUM dan menjalani fisioterapi sehingga pulih sepenuhnya.

 Filmografi 

 Penulisan skrip 

 Remang (13 episod, TV3) – Anomali Media Sdn. Bhd. (2022)
 Cheritera (13 episod sitkom, TV9) – Three Five Production Sdn. Bhd. (2021)
 Kapsul The Series (13 episod) – Two Tones Sdn. Bhd. (2014)
 Berhantunya Raya (telemovie raya untuk RTM) – Dream Music (2016)

 Lihat juga 

 Martias Mohd Ali
 Adza Irdawati Adenan

 Rujukan 

 Pautan luar 

 Artikel Bernama: Adza Danial Kekal Tradisi 'berbalas' Kad Raya Dengan Raja-raja Melayu, Kenamaan